فردها على بلاغ مندوبية السجون الأخير، اللي اتهمتها فيه بعدم إقناع زوجها بوقف إضرابو على الماكلة، قالت خلود المختاري، مرات الصحفي المعتقل سليمان الريسوني، أنها كتطالب إدارة السجن باش تخرج التسجيلات ديال الزيارة، وشنو دار بينها وبين الريسوني، وتعرضو على الرأي العام. وزادت المختاري، فتصريحها ل”كود”، كتقول: “غير يخرجو كَاع داكشي اللي عندهم، ماعندناش مشكل، ويعرضو تسجيلات اللقاء على الجميع، إلى كانو كيسجلونا...” وكذلك طالبات المختاري بتسريب الفيديوهات اللي كانت تكلمات عليهم إدارة السجن، واللي قالو كتبين أن الريسوني فحالة صحية جيدة، ويخرجوها لعموم الشعب المغربي. وفردها على تدوينة سابقة لمرات الريسوني، قالت مندوبية السجون أنه فإطار مراقبتها للزيارات العائلية طبقا للمادة 77 من القانون 23/98 المتعلق بتنظيم وتسيير المؤسسات السجنية، فالمختاري ماحاولاتش تقنع راجلها بتوقيف الإضراب على الطعام. وكانت علنات مرات الريسوني، فتدوينة ليها، انها زارتو فالحبس، وأنه طيح بزاف من الوزن ديالو، وقالت أنه مابغاش يحبس إضرابو واخا حاولات تقنعو. وقالت أن الريسوني خرج من قاعة الزيارة وهو كيقول ليها: “غنخرج من الحبس للمقبرة مرتاحا، وغنتلاقاو أنا وانت وهاشم هناك”. 
مرات الريسوني ردات على مندوبية السجون عبر “كود”: يخرجو تسجيلات لقاءنا إلى قالو أني ماطلبتوش يوقف إضرابو على الماكلة